KIRJALLINEN KYSYMYS E-2461/99

esittäjä(t): Bart Staes (Verts/ALE) neuvostolle

(16. joulukuuta 1999)

Aihe: Euroopan neuvoston suhtautuminen Euroopan museo -hankkeeseen

Lokakuun 21. ja 22. päivinä pidetyssä Museum for Europe -symposiumissa, jossa komission puheenjohtaja Romano Prodi oli läsnä, eräät poliitikot lupasivat tukensa Euroopan parlamenttiin tulevalle museolle. Hankkeen kustannusarvio on miljardi frangia, josta Euroopan parlamentti, Belgian liittovaltio ja yksityiset rahoittajat maksaisivat kukin kolmanneksen. Pysyvän näyttelyn historialliseksi lähtökohdaksi tulee Kaarle Suuren valtakunta.

1. Onko neuvosto tietoinen tästä voittoa tavoittelemattoman Euroopan museo -järjestön (Museum van Europa) aloitteesta sijoittaa museo Euroopan parlamenttiin, kuten voidaan päätellä komission puheenjohtajan läsnäolosta symposiumissa? Jos on, miltä taholta, milloin ja miten neuvostolle ilmoitettiin tästä hankkeesta?

2. a) Millaisia tavoitteita Euroopan museo -järjestö on esittänyt neuvostolle museon rakentamisen ja sisällön suunnittelun suhteen?

b) Kuka on Euroopan museo -järjestön mukaan vastuussa museon hallinnosta ja organisaatiosta?

3. Onko neuvosto luvannut Euroopan museo -järjestölle taloudellista apua tai materiaaliapua museon perustamiseksi Euroopan parlamentin yhteyteen? Jos on, millaisista todellisista lupauksista on kyse (rahallinen tuki, tilojen osoittaminen,mldr) ja miten neuvosto perustelee lupaamansa tuen? Jos tukea ei ole luvattu, miksi neuvosto ei halua tukea Euroopan museo-järjestöä?

4. Hyväksyykö neuvosto päätöksen pitää Kaarle Suuren valtakuntaa museon pysyvän näyttelyn historiallisena lähtöpisteenä? Jos hyväksyy, eikö sillä tavoin sivuuteta niitä tärkeitä ansioita, joita kreikkalais-roomalainen sivistys ja Bysantti ovat tuoneet Euroopan ajatusmaailmaan, kuten Kreikan kulttuuriministeri on huomauttanut? Jos ei hyväksy, mikä olisi neuvoston mielestä sellainen sisällöllinen suunnitelma, joka takaisi Euroopan museolle asianmukaisen ja kattavan tarjonnan?

5. Aikooko neuvosto kehottaa hankkeen alullepanijoita soveltamaan museossa Belgian liittovaltion kielilakeja asianmukaisesti ja täysimääräisesti, kun otetaan huomioon, että kyseisiä lakeja voidaan pitää molemminpuolisina kunnianosoituksina kieliä ja kulttuureja kohtaan? Mikä on syynä, jos neuvosto ei aio näin tehdä, sillä kielilakien soveltamatta jättäminen loukkaa Belgian liittovaltiossa vallitsevaa molemminpuolista kunnioitusta kieliä ja kulttuureja kohtaan?

Vastaus

(10. ja 11. huhtikuuta 2000)

Kreikan valtuuskunta tiedotti neuvostolle 23. marraskuuta 1999 pidetyssä istunnossa Euroopan museon perustamiseen liittyvästä hankkeesta. Tässä yhteydessä se pani merkille kyseisen valtuuskunnan ilmaiseman huolestumisen tämän hankkeen tavoitteiden ja painopistealueiden osalta, sellaisena kuin järjestävä yksityisoikeudellinen belgialainen järjestö on hankkeen suunnitellut.

Neuvosto ei ole koskaan ollut suoraan yhteydessä kyseiseen Euroopan museo -järjestöön.

Neuvosto muistuttaa arvoisaa parlamentin jäsentä siitä, että perustamissopimuksen nojalla yhteisö myötävaikuttaa siihen, että jäsenvaltioiden kulttuurit kehittyvät kukoistaviksi pitäen arvossa niiden kansallista ja alueellista monimuotoisuutta ja korostaen samalla niiden yhteistä kulttuuriperintöä.

Tämän toimivallan puitteissa, ja siinä tapauksessa että asia toimitetaan suoraan neuvoston käsiteltäväksi, neuvosto hyväksyy asianmukaisen kannan.